7.2.2023
RO
Jurnalul Oficial al Uniunii Europene
C 47/133 Miercuri, 6 iulie 2022
M. întrucât multilateralismul trebuie rapid revitalizat pentru a face față acestei crize multidimensionale și care cuprinde multe aspecte; întrucât amenințările la adresa păcii și a securității, libertăților fundamentale și democrației, schimbările climatice, pierderea biodiversității, degradarea mediului, gestionarea riscului de dezastre, provocările la adresa sănătății publice globale, protecționismul în creștere, dezinformarea, ingerințele externe, egalitatea de gen, dezvoltarea durabilă și adâncirea sărăciei și a inegalităților la nivel mondial reprezintă unele dintre problemele stringente cu care se confruntă lumea în prezent; întrucât numai prin întărirea ordinii multilaterale și a inițiativei politice comunitatea internațională va putea să găsească răspunsuri durabile la aceste provocări și la cele viitoare;
N. întrucât, pentru a revitaliza și a apăra multilateralismul, UE trebuie să contribuie la menținerea în activitate și la funcționarea instituțiilor multilaterale și a organizațiilor internaționale, încercând în același timp să coopereze mai strâns cu partenerii având aceeași viziune pentru a lupta pentru valorile și interesele sale; întrucât aceste coaliții se vor schimba în funcție de problemele abordate și nu ar trebui să submineze instituțiile existente; întrucât UE ar trebui să se străduiască să creeze mai degrabă coaliții deschise, decât cluburi exclusiviste; întrucât UE trebuie să găsească noi modalități de a colabora cu țările din Sudul global și de a face acest lucru la același nivel cu acestea, în calitate de parteneri egali;
O. întrucât schimbările climatice și pandemia de COVID-19 au demonstrat importanța globală și importanța politică de prim rang a bunurilor publice globale cum ar fi, printre altele, accesul la sănătate, aer și apă curate, la hrană și la alte resurse, la educație, tehnologie și spațiu cibernetic într-un mod favorabil incluziunii, sigur și fiabil; întrucât pandemia de COVID-19 ne-a amintit un fapt evident: când ne confruntăm cu o pandemie, lanțul nostru de siguranță sanitară este la fel de puternic ca sistemul de sănătate cel mai slab; întrucât un focar de COVID-19 reprezintă o amenințare pentru oamenii și economiile de pretutindeni, indiferent unde apare; întrucât accesul la bunurile publice globale și măsurile politice menite să standardizeze și să extindă acest acces la toate țările și comunitățile necesită o cooperare globală în ceea ce privește obiectivele, standardele minime comune și sprijinul activ pentru țările și comunitățile cele mai vulnerabile; întrucât acest lucru face necesară o agendă multilaterală eficace focalizată asupra bunurilor publice globale și asupra structurilor de guvernanță care extind accesul la astfel de bunuri; întrucât dialogul politic efectiv, cooperarea și obținerea accesului la bunurile publice globale nu pot fi și nu trebuie sub nicio formă decuplate de promovarea și protejarea drepturilor fundamentale și a demnității, precum și de capacitarea tuturor persoanelor, în special a celor mai vulnerabile; întrucât pandemia de COVID-19 a demonstrat importanța activității OMS și a capacității sale de a gestiona rapid și eficace răspunsul la pandemie, subliniind în același timp probleme precum tentativele de ingerință și manipularea acțiunilor sale în acest scop;
P. întrucât terorismul continuă să fie una dintre cele mai grave amenințări la adresa păcii și a securității internaționale;
Q. întrucât atitudinea tot mai îndrăzneață a regimurilor autoritare și totalitare și a guvernelor neliberale în cadrul forurilor multilaterale și al organizațiilor internaționale, inclusiv prin încercări de a slăbi și rescrie normele internaționale, precum și prin implicarea lor puternică în administrarea și procesele decizionale ale organizațiilor internaționale și ale forurilor multilaterale relevante pot conduce la răspunsuri politice asimetrice, mai puțin eficace și lipsite de neutralitate, pot elimina condițiile echitabile pentru toți membrii comunității internaționale și pot duce la scăderea accentuată a angajării comunității internaționale în apărarea și promovarea valorilor și drepturilor universale; întrucât urmărirea intereselor individuale, acțiunile unilaterale și lipsa de implicare și de sprijin pentru soluțiile multilaterale pot submina și mai mult multilateralismul ca principiu de organizare esențial necesar în soluționarea problemelor transnaționale; întrucât, în acest context, este esențial să se reafirme valoarea guvernanței bazate pe norme, a cooperării internaționale, a angajamentului față de drepturile fundamentale și a unor condiții cu adevărat echitabile pentru toți membrii comunității internaționale; întrucât organizațiile internaționale și forurile multilaterale relevante vor fi esențiale în atingerea acestor obiective; întrucât aceste obiective nu numai că vor permite un impact politic pozitiv asupra problemelor globale, ci vor reduce și preveni riscul de conflict;